รัฐบาล มั่นใจการดำเนินนโยบายเสริมสร้างความสัมพันธ์และการค้ากับต่างประเทศ ยืนยันภาพลักษณ์ของประเทศดีขึ้น
รัฐบาล มั่นใจการดำเนินนโยบายเสริมสร้างความสัมพันธ์และการค้ากับต่างประเทศ ยืนยันภาพลักษณ์ของประเทศดีขึ้นนางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวถึงกรณีที่มีการกล่าวหาว่า โลกยังมองว่าไทยมีระบบการปกครองที่ล้าหลังเผด็จการแบบทหาร ทำให้เป็นอุปสรรคต่อการเจรจาการค้าและการลงทุนกับต่างประเทศ ว่า สมัยรัฐบาล ที่ผ่านมา แม้รัฐบาลไม่ได้มาจากวิถีประชาธิปไตย เนื่องจากประเทศประสบภาวะความขัดแย้งในปี 2557 จนเดินหน้าประเทศต่อไปไม่ได้ รัฐบาล ภายใต้การนำของพลเอก ประยุทธ์ จันทร์โอชา จึงต้องเข้ามาบริหารประเทศ ขับเคลื่อนให้เดินต่อไปข้างหน้าได้และความเชื่อมั่นในเวทีระหว่างประเทศก็มีพัฒนาการที่ดีขึ้นเป็นลำดับ โดยรัฐบาลปัจจุบันเป็นรัฐบาลที่มาจากการเลือกตั้งตามระบอบประชาธิปไตย ซึ่งใน 6 ปีที่ผ่านมาสถิติการเดินทางของนายกรัฐมนตรี ได้เดินทางเยือนต่างประเทศแล้วทั้งสิ้น 26 ครั้ง รวมทั้งได้เข้าร่วมประชุมเวทีระหว่างประเทศ 45 ครั้ง ในทุกภูมิภาคทั่วโลก ตลอดจนได้ให้การต้อนรับการเยือนของผู้นำและบุคคลสำคัญจากต่างประเทศกว่า 26 ครั้ง อีกทั้งประเทศไทยยังได้เป็นเจ้าภาพการประชุมระหว่างประเทศในระดับผู้นำ 5 ครั้ง โดยเฉพาะในปีที่ผ่านมา ประเทศไทยประสบความสำเร็จในการเป็นเจ้าภาพจัดการประชุมสุดยอดอาเซียน ครั้งที่ 34 และ 35 และการประชุมสุดยอดที่เกี่ยวข้องอื่นๆ ซึ่งมีผู้นำทั่วโลกเข้าร่วม แสดงให้เห็นถึงการยอมรับ สัมพันธภาพที่ดีกับมิตรประเทศ โดยรัฐบาลเชื่อมั่นว่ามิตรภาพที่ดีที่ได้รับจากผู้นำทั่วโลก จะส่งผลต่อความสัมพันธ์ที่ดีทุกด้านกับต่างประเทศล่าสุด จากการวิเคราะห์ของมูดี้ส์ (Moody’s Investor Service) ได้ปรับเพิ่มความน่าเชื่อถือประเทศไทยจากระดับ มีเสถียรภาพ (stable outlook) เป็น เชิงบวก (Positive outlook) และคงอันดับความน่าเชื่อถือของประเทศไทย (credit rating) ที่ Baa1 หรือเทียบเท่า BBB+ เป็นครั้งแรกในรอบ 16 ปี ซึ่งนายกรัฐมนตรี พร้อมมุ่งมั่นในการทำงานเพื่อแก้ปัญหาเศรษฐกิจของประเทศต่อไป